
Okresný súd Vranov nad Topľou 6P/119/2024 8824202131 14. 11. 2024 JUDr. Iveta Mihóková ECLI:SK:OSVT:2024:8824202131.1
Uznesenie Okresný súd Vranov nad Topľou v právnej veci manžela (navrhovateľa): A. B., nar. XX.XX.XXXX, bytom C. XXX, proti manželke, ktorá návrh nepodala: D. B., nar. XX.XX.XXXX, bytom A. XXX/XX, E., za účasti maloletých detí: mal. A. B., nar. XX.XX.XXXX a mal. A. B., nar. XX.XX.XXXX, obaja bytom pri matke, o rozvod manželstva a úpravu práv a povinností rodičov k maloletým deťom čas po rozvode, takto rozhodol: I. Konanie z a s t a v u j e . II. Žiaden z účastníkov n e m á n á r o k na náhradu trov konania. odôvodnenie: 1. Manžel (navrhovateľ) sa návrhom doručeným tunajšiemu súdu dňa 08.11.2024 domáhal rozvodu jeho manželstva. 2. Súd šetrením zistil, že dňa 20.09.2024 bol na Okresnom súde Vranov nad Topľou podaný totožný návrh manželky, ktorým sa domáha rozvodu manželstva a úpravy rodičovských práv a povinností k maloletým deťom na čas po rozvode. O návrhu manželky podanom na Okresnom súde Vranov nad Topľou dňa 20.09.2024 sa vedie konanie pod sp. zn. 6P/95/2024. 3. Podľa § 24 zákona č. 161/2015 Z.z. Civilného mimosporového poriadku konanie je začaté doručením návrhu na začatie konania súdu alebo vydaním uznesenia o začatí konania. 4. Podľa § 159 zákona č. 160/2015 Z.z. Civilného sporového poriadku (ďalej len ,,CSP“) začatie konania bráni tomu, aby o tom istom spore prebiehalo na súde iné konanie. Ak na súde prebieha o tom istom spore iné konanie, súd zastaví konanie, ktoré sa začalo neskôr. 5. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“). 6. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 7. Po preskúmaní obsahu spisu sp. zn. 6P/95/2024, ako aj spisu sp. zn. 6P/119/2024, súd konanie vedené pod sp. zn. 6P/119/2024 zastavil, nakoľko sa začalo neskôr. V danom prípade ide o prekážku súdneho konania - litispendenciu, ktorá bráni tomu, aby v tej istej veci prebiehalo na súde iné konanie. Táto prekážka je daná, ak na ktoromkoľvek súde v Slovenskej republike je začaté konanie, ktoré má rovnakých účastníkov, rovnaký predmet konania a rovnaké skutkové okolnosti, od ktorých sa odvodzuje právo. Po preskúmaní obsahu oboch vyššie uvedených spisov súd dospel k záveru, že v konaní vedenom pod sp. zn. 6P/119/2024 nastala prekážka skôr začatej veci, litispendencia. V oboch vyššie
uvedených konaniach vystupujú rovnakí účastníci a taktiež v oboch konaniach ide o rovnaký predmet konania, od ktorých sa odvodzuje právo. 8. Litispendencia je procesnou prekážkou konania, ktorú musí súd odstrániť z úradnej povinnosti, teda musí zastaviť konanie o návrhu, ktorý bol podaný neskôr. Keďže návrh o rozvod manželstva a úpravu práv a povinností rodičov k maloletým deťom vo veci vedenej pod spisovou značkou 6P/95/2024 bol podaný na tunajšom súde dňa 20.09.2024 a návrh v predmetnej veci bol doručený súdu dňa 08.11.2024, súd rozhodol v zmysle výroku tohto uznesenia. 9. O trovách konania súd rozhodol v zmysle § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu možno podať odvolanie do 15 dní odo dňa jeho doručenia podaním na tunajšom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

